# Αθανασία Τσουμελέκα

### Από τη Βικιπαίδεια, την ελεύθερη εγκυκλοπαίδεια

Η Αθανασία Τσουμελέκα (Πρέβεζα, 2 Ιανουαρίου 1982) είναι Ελληνίδα αθλήτρια του στίβου στο άθλημα των 20.000 μέτρων βάδην. Είναι μία από τις τέσσερις Ελληνίδες αθλήτριες που έχουν κερδίσει χρυσό Ολυμπιακό μετάλλιο. Η Τσουμελέκα κατέκτησε το χρυσό μετάλλιο στους Ολυμπιακούς Αγώνες της Αθήνας.

## [Επεξεργασία] Συμμετοχές σε αγώνες

Η πρώτη της συμμετοχή σε μεγάλη διοργάνωση έγινε σε ηλικία το 2002 στο Ευρωπαϊκό Πρωτάθλημα Στίβου του Μονάχου, όπου με επίδοση 1.31.25 κατέλαβε την ένατη θέση και κατέρριψε το τότε ισχύον πανελλήνιο ρεκόρ.

Το 2003, ανακηρύχθηκε πρωταθλήτρια Ευρώπης για αθλήτριες κάτω των 23 ετών στο Μπίντγκοτζ με επίδοση 1.33.55. Στη συνέχεια έλαβε μέρος στο Παγκόσμιο Πρωτάθλημα Στίβου 2003 στο Παρίσι, όπου κάνοντας μια εξαιρετική κούρσα κατέλαβε την 7η θέση με επίδοση 1.29.34.

Την επόμενη χρονιά, το 2004, κατέκτησε το χρυσό μετάλλιο στους Ολυμπιακούς Αγώνες της Αθήνας. Πραγματοποιώντας κούρσα αναμονής, πήρε το προβάδισμα στα μέσα περίπου της κούρσας και άντεξε μέχρι το τέλος κατακτώντας το μετάλλιο με επίδοση 1.29.12, που αποτελεί ακόμη και σήμερα το ατομικό της ρεκόρ.

Το 2005, αν και αντιμετώπισε διάφορα προβλήματα που της στέρησαν τη δυνατότητα για μια καλή προετοιμασία, επιδίωξε και κατάφερε να συμμετάσχει στο Παγκόσμιο Πρωτάθλημα Στίβου 2005 του Ελσίνκι. Παρά τα προβλήματα, η Τσουμελέκα πραγματοποίησε καλή εμφάνιση και ενώ βρισκόταν στην 3η θέση με μεγάλη διαφορά από την 4η, ώσπου δέχθηκε τρίτη παρατήρηση και ακυρώθηκε, χάνοντας την ευκαιρία να κατακτήσει κάποιο μετάλλιο. Όπως η ίδια δήλωσε αργότερα, τη στιγμή εκείνη σκέφτηκε ακόμα και να σταματήσει τον αθλητισμό.

Το 2006 εγκατέλειψε τις προπονήσεις λόγω εγκυμοσύνης. Σύζυγός και προπονητής της είναι ο Νίκος Δημητριάδης.

Το 2007 συμμετείχε στο Παγκόσμιο Πρωτάθλημα Στίβου που διεξήχθη στην Οσάκα αλλά εγκατέλειψε πριν από το τέλος του αγώνα.

## [Επεξεργασία] Διακρίσεις

- 2002 – Ευρωπαϊκό Πρωτάθλημα Στίβου – 9η θέση (1.31.25), πανελλήνιο ρεκόρ.
- 2003 – Πρωταθλήτρια Ευρώπης για αθλήτριες κάτω των 23 ετών (1.33.55).
- 2003 – Παγκόσμιο Πρωτάθλημα Στίβου – 7η θέση (1.29.34).
- 2004 – Ολυμπιακοί Αγώνες 2004 – 1η θέση (1.29.12).

Ανακτήθηκε από "http://el.wikipedia.org../../../%CE%B1/%CE%B8/%CE%B1/%CE%91%CE%B8%CE%B1%CE%BD%CE%B1%CF%83%CE%AF%CE%B1_%CE%A4%CF%83%CE%BF%CF%85%CE%BC%CE%B5%CE%BB%CE%AD%CE%BA%CE%B1_bb0a.html"

Κατηγορίες: Έλληνες αθλητές του στίβου | Βαδιστές | Γεννήσεις το 1982

##### Views

- Άρθρο
- Συζήτηση
- Τελευταία έκδοση

##### Αναζήτηση

##### Άλλες γλώσσες

- Deutsch
- English
- Suomi
- 日本語